 Na RICHARD MUNGUTI JITIHADA za raia wa Congo anayekabiliwa na kesi ya kuwatapeli raia wawili wa Ukraine na Japan zaidi ya Sh680milioni akidai atawauzia dhahabu za kupunguziwa dhamana zimegonga mwamba. Hakimu mwandamizi Bw Bernard Ochoi alitupilia mbali ombi la Andre Kongolo Tshikunga la kupunguziwa dhamana ya Sh60milioni na wadhamini wawili. Mnamo Januari 17, 2022, Bw Tshikunga kupitia kwa wakili wake Bw Stanley Kang’ahi alimsihi hakimu ampunguzie dhamana akisema kiwango cha Sh60milioni ni cha juu mno. “Imekuwa vigumu kumpata Mkenya wa kumlipia dhamana ya Sh60milioni katika kesi mbili zinazomkabili Bw Tshikunga. Naomba mahakama impunguzie dhamana na pia imruhusu alipe dhamana ya pesa tasilimu,”Bw Kang’ahi alimsihi hakimu. Bw Tshikunga anakabiliwa na kesi mbili ambapo amekana kuwalaghai Mabw Kovalenko Hennadii (raia wa Ukraine) na bw Nashimoto Masaaki (raia wa Japan) mamilioni hayo kati ya Januari 2018 na Novemba 2020. Mnamo Januari 17, 2022 mshtakiwa aliachiliwa kwa dhamana ya Sh10milioni na mdhamini mmoja katika kesi ya kumlaghai Bw Hennadii Dola za Marekani ($) 1,059,000 (KSh105,900,000). Aliachiliwa kwa dhamana ya Sh10milioni na wadhamini wawili wa kiasi hicho. Katika kesi ya pili mshtakiwa alikana alimlaghai Bw Masaaki Dola za Marekani ($) 5, 772,717 (KSh577,271,700) akidai atamuuzia kilo 250 za dhahabu. Alikana alimkomoa Bw Masaaki pesa hizo kati ya Desemba 10,2018 na November 10 2020. Alichiliwa kwa dhamana ya Sh50milioni na wadhamini wawili raia wa Kenya. Kupitia kwa Bw Kang’ahi aliomba apunguziwe dhamana kisha mdhamini atakayepatikana amsimamie katika kesi zote mbili. Mahakama ilikataa ombi hilo la mdhamini mmoja kusimamia kesi zote mbili. Pia mahakama ilikataa kupunguza dhamana hiyo ikisema “huenda mshtakiwa akatoroka endapo ataachiliwa kwa dhamana ya pesa tasilimu.” Mahakama iliamuru kesi hiyo itajwe tena Januari 31 kwa maagizo zaidi. Bw Tshikunga aliyetiwa nguvuni Januari 5,2022 na kuzuiliwa katika kituo cha polisi cha Capital Hill ataendelea kukaa ndani hadi pale atakapowapata wadhamini wa kumsimamia dhamana ya Sh60milioni. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  